Taaltoffie: ‘the early bird catches the worm’Argieffoto (Foto: Ben White/Unsplash) Die Afrikaanse vertaling vir the early bird catches the worm is “die oggendstond (meer dikwels môrestond) het goud in die mond”, en dit beteken dat ŉ mens baie vermag deur vroeg op te staan. Die voorstelling dat die môrestond goud in die mond het, kom van die Romeinse mitologiese godin Aurora (die daeraad). In die Sweedse tradisie val daar ŉ goue ring uit haar mond as sy lag, goudstukke as sy praat en uit haar hare as sy dit kam. In die Deense oorlewering is dit silwer en edelgesteentes, en in die Roemeense goud en silwer. (Interessant ook is dat die element goud die chemiese formule Au het, die aanvangsletters van die dame se naam, asook die woord vir dagbreek.) ŉ Hongaarse spreekwoord berus ook hierop: Die man wat vroeg opstaan, sal ŉ goue muntstuk kry. Volgens die mite vlieg die godin elke oggend deur die hemelruim en kondig die koms van die son aan. Haar broer en suster is onderskeidelik Sol (die son) en Luna (die maan), en vier van haar seuns is die winde uit die vier windstreke. Sy was so hewig ontsteld oor die dood van ŉ ander seun van haar dat haar trane soggens in haar vlug op die aarde as dou val. môrestond (ook soms morestond) 1 Vroeë oggendure, of tyd wanneer die oggend begin, net ná sonsopkoms; sinoniem oggendstond (minder gebruiklik): O Skepper van die wêreldrond, / … laat my … in die môrestond / eerbiedig tot U nader (Ges. 179:2, 1944). Vroeg in die môrestond… hoor ons die muezzin wat… die volgers van Alla tot gebed roep (T.J. Haarhoff: Reinhard, 1936, 38). Bronne: Spreekwoorde en ander segswyses, Woordeboek van die Afrikaanse Taal (WAT)